CELEX: 32020D2090
Language: sk
Date: 2020-12-04 00:00:00
Title: Rozhodnutie Európskej centrálnej banky (EÚ) 2020/2090 zo 4. decembra 2020, ktorým sa mení rozhodnutie ECB/2013/10 o nominálnych hodnotách, špecifikáciách, reprodukcii, výmene a sťahovaní eurobankoviek z obehu (ECB/2020/60)

15.12.2020   
               
               
                  SK
               
               
                  Úradný vestník Európskej únie
               
               
                  L 423/62
               
            
         ROZHODNUTIE EURÓPSKEJ CENTRÁLNEJ BANKY (EÚ) 2020/2090
         zo 4. decembra 2020,
         ktorým sa mení rozhodnutie ECB/2013/10 o nominálnych hodnotách, špecifikáciách, reprodukcii, výmene a sťahovaní eurobankoviek z obehu (ECB/2020/60)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 128 ods. 1,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 16,
         keďže:
         
                     (1)
                  
                  
                     Zvýšil sa počet z obehu stiahnutých reprodukcií eurobankoviek, ktoré by si široká verejnosť mohla pomýliť s pravými eurobankovkami, napriek skutočnosti, že niektoré z týchto reprodukcií majú malé alebo ťažko odhaliteľné označenie, že ide o „kópie“, „nie zákonné platidlo“ alebo že sú určené „len na používanie vo filmoch alebo ako rekvizity“, keďže majú vzhľad eurobankoviek a napodobňujú určité ochranné prvky bankoviek. Tieto reprodukcie sa ponúkajú a nakupujú najmä prostredníctvom elektronických trhovísk alebo webových sídiel. Reprodukcie, ktoré by si široká verejnosť mohla pomýliť s pravými eurobankovkami, sú podľa rozhodnutia ECB/2013/10 (1) nezákonné. Je preto dôležité prijať opatrenia na obmedzenie a prípadne zastavenie ich ďalšieho šírenia. Najmä jasnejší zákaz nezákonných činností zvyšuje právnu istotu. Zároveň je dôležité mať možnosť vyňať z takéhoto zákazu činnosti súvisiace s určitými reprodukciami, ak sa Eurosystém domnieva, že široká verejnosť si ich nemôže pomýliť s pravými eurobankovkami.
                  
               
                     (2)
                  
                  
                     Rozhodnutie ECB/2013/10 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmena
            Článok 2 rozhodnutia ECB/2013/10 sa nahrádza takto:
            
               
                  „Článok 2
                  Pravidlá reprodukcie eurobankoviek
                  
                     1.   „Reprodukciou“ sa rozumie každé hmotné alebo nehmotné zobrazenie, ktoré znázorňuje celú eurobankovku alebo jej časť, ako je uvedené v článku 1, alebo časti jej jednotlivých prvkov výtvarného návrhu, okrem iného napr. farbu, rozmery a použitie písmen alebo symbolov, ktorých zobrazenie sa môže podobať alebo vyvolávať všeobecný dojem pravej eurobankovky, bez ohľadu na:
                     
                                 a)
                              
                              
                                 veľkosť obrazu alebo
                              
                           
                                 b)
                              
                              
                                 materiál(-y) alebo techniku(-y) použitý(-é) pri jej výrobe, alebo
                              
                           
                                 c)
                              
                              
                                 či sa prvky výtvarného návrhu eurobankovky, ako napríklad písmená alebo znaky, zmenili alebo boli pridané.
                              
                           
                  
                     2.   Okrem prípadov, keď ECB alebo NCB súhlasia s udelením výnimky, ako je stanovená v odseku 5, reprodukcie, ktoré nespĺňajú kritériá stanovené v odseku 3 sa považujú za nezákonné a ich výroba, držba, preprava, šírenie, predaj, propagácia, dovoz do Únie a použitie alebo pokus o ich použitie na transakcie sú zakázané.
                  
                  
                     3.   Reprodukcie, ktoré spĺňajú tieto kritériá sa považujú za zákonné, pretože nepredstavujú riziko, že by si ich široká verejnosť mohla pomýliť s pravými eurobankovkami:
                     
                                 a)
                              
                              
                                 jednostranné reprodukcie eurobankovky, ako je uvedené v článku 1, ak sa veľkosť reprodukcie rovná alebo presahuje 125 % dĺžky aj šírky alebo najviac 75 % dĺžky aj šírky príslušnej eurobankovky, ako je uvedené v článku 1, alebo
                              
                           
                                 b)
                              
                              
                                 obojstranné reprodukcie eurobankovky, ako je uvedené v článku 1, ak sa veľkosť reprodukcie rovná alebo presahuje 200 % dĺžky aj šírky alebo najviac 50 % dĺžky aj šírky príslušnej eurobankovky, ako je uvedené v článku 1, alebo
                              
                           
                                 c)
                              
                              
                                 reprodukcie jednotlivých prvkov výtvarného návrhu eurobankovky, ako je uvedené v článku 1, ak tento prvok výtvarného návrhu nie je zobrazený na pozadí podobajúcom sa bankovke, alebo
                              
                           
                                 d)
                              
                              
                                 jednostranové reprodukcie, zobrazujúce časť prednej strany alebo zadnej strany eurobankovky, ak je táto časť menšia ako jedna tretina originálu prednej strany alebo zadnej strany eurobankovky, ako je uvedené v článku 1, alebo
                              
                           
                                 e)
                              
                              
                                 reprodukcie vyrobené z materiálu zjavne odlišného od papiera, ktorý sa vzhľadom a na dotyk nápadne odlišuje od materiálu používaného pre bankovky, alebo
                              
                           
                                 f)
                              
                              
                                 nehmotné reprodukcie, dostupné elektronicky na webových sídlach káblovými, bezdrôtovými alebo inými prostriedkami, ktoré umožňujú verejnosti prístup k týmto nehmotným reprodukciám z miesta a v čase, ktorý si individuálne vyberú, ak:
                                 
                                             —
                                          
                                          
                                             je slovo SPECIMEN (vzor) (alebo jeho ekvivalent v inom úradnom jazyku Európskej únie) zahrnuté uhlopriečne cez celú reprodukciu v druhu písma Arial alebo v inom druhu písma podobnom Arial,
                                          
                                       
                                             —
                                          
                                          
                                             rozlíšenie elektronickej reprodukcie v 100 % jej veľkosti nie je vyššie než 72 dpi (bodov na palec),
                                          
                                       
                                             —
                                          
                                          
                                             dĺžka slova SPECIMEN (alebo jeho ekvivalentu v inom úradnom jazyku Európskej únie) je aspoň 75 % dĺžky reprodukcie,
                                          
                                       
                                             —
                                          
                                          
                                             výška slova SPECIMEN (alebo jeho ekvivalentu v inom úradnom jazyku Európskej únie) je aspoň 15 % dĺžky reprodukcie a
                                          
                                       
                                             —
                                          
                                          
                                             slovo SPECIMEN (alebo jeho ekvivalent v inom úradnom jazyku Európskej únie) je zobrazené v nepriehľadnej (matnej) farbe, kontrastujúcej s farbou prevažujúcou na príslušnej eurobankovke, ako je uvedené v článku 1.
                                          
                                       
                           
                  
                     5.   ECB alebo prípadne príslušná národná centrálna banka môžu výnimočne na základe písomnej žiadosti súhlasiť s udelením výnimky zo zákazu uvedeného v odseku 2 pre reprodukciu, ktorá nespĺňa kritériá uvedené v odseku 3, ak ECB alebo príslušná národná centrálna banka dospejú k záveru, že danú reprodukciu si široká verejnosť nemôže pomýliť s pravou eurobankovkou v zmysle článku 1. Ak sa reprodukcia vyrába len na území jedného členského štátu, ktorého menou je euro, žiadosť o výnimku sa podáva národnej centrálnej banke tohto členského štátu. Vo všetkých ostatných prípadoch sa tieto žiadosti adresujú ECB.
                  
                  
                     6.   Pravidlá reprodukcie eurobankoviek platia aj pre eurobankovky, ktoré boli stiahnuté z obehu alebo stratili svoj status zákonného platidla v zmysle tohto rozhodnutia.“
                  
               
            
         
         
            Článok 2
            Záverečné ustanovenia
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Vo Frankfurte nad Mohanom 4. decembra 2020
            
               
                  Prezidentka ECB
               
               Christine LAGARDE
            
         
         
            (1)  Rozhodnutie ECB/2013/10 z 19. apríla 2013 o nominálnych hodnotách, špecifikáciách, reprodukcii, výmene a sťahovaní eurobankoviek z obehu (Ú. v. EÚ L 118, 30.4.2013, s. 37).